57 बछर के बालाभाई चावड़ा करा गुजरात के सुरेन्द्रनगर जिला मं पांच एकड़ खेत हवय. ये ह धनहा आय. अपासी वाले आय. ओकर करा 25 बछर के भूमिस्वामी हक हवय. फेर, सिरिफ एकेच दिक्कत हवय. वो ला अपन खेत तीर जाय के इजाजत नई ये.
गुजरात के भूमि वितरण नीति के तहत 1997 मं बालाभाई ला ध्रांगधरा तालुका के भरड़ गांव मं खेती के जमीन बांटे गे रहिस. 1960 के गुजरात कृषि भूमि सीलिंग अधिनियम , जऊन ह खेती के जमीन के सीमा तय करे रहिस, के तहत अधिग्रहीत 'अधिशेष भूमि', ला "सार्वजनिक भलाई सेती" चिन्हारी करे गे रहिस.
सरकारी भर्री जमीन के संगे संग संथानी जामीन के रूप मं जाने पहिचाने ये अधिग्रहीत जमीन ला "खेती सेती जमीन के जरूरत बने लोगन मन" सेती अलग रखे गे रहिस - जऊन मं किसान मन के सहकारी समिति, भूमिहीन अऊ खेत मजूर शामिल हवंय - के अनुसूचित जाति अऊ अनुसूचित जनजाति समाज के लोगन मन ला देय के प्राथमिकता रहिस.
फेर योजना कागज मं काम करत हवय. बेवहार मं असल मं कुछु अऊ हवय.
फेर बालाभाई ला भारी सदमा पहुंचिस. येकर पहिली के वो ह अपन जमीन मं कब्जा करे सकतिस, गाँव के दू परिवार मन वो मं कब्जा कर लीन. ये परिवार मं एक राजपूत समाज ले अऊ दूसर पटेल, ये इलाका के बड़े जात मन आज घलो जमीन मं बेजा कब्जा करे हवंय. अऊ बालाभाई ला मजूर बनके बूता करे ला परत हवय. ओकर 35 बछर के बेटा राजेंद्र अऊ 32 बछर के अमृत, ला खेत मं बूता करे तब ले सुरु करे ला परिस जब वोमन के उमर बनेच कम रहिस. जब घलो वो मन ला बूता मिलथे त रोजी मं 250 रूपिया कमाथें, जेन ह हफ्ता मं करीबन 3 दिन मिलथे.
2011 के जनगणना के बखत भारत मं 14 करोड़ 40 लाख ले जियादा भूमिहीन खेत मजूर परिवार रहिन. ये आंकड़ा मं 2001 के जनगणना के आंकड़ा 10 करोड़ 70 लाख लोगन मन के बनिस्बत 35 फीसदी बढ़े हवय. ये बखत सिरिफ गुजरात मं 17 लाख भूमिहीन मजूर बन गीन, यानि 10 बछर मं 32 .5 फीसदी के बढ़ोत्तरी (51 लाख 60 हजार ले बढ़ के 68 लाख 40 हजार).
ग़रीबी के एक ठन सूचक के रूप मं भूमिहीन होय के संबंध जात ले आय. फेर, गुजरात मं अनुसूचित जात के संख्या ओकर कुल अबादी के 6.74 फीसदी हवय (जनगणना 2011), फेर वो मन के राज के सिरिफ 2.89 फीसदी खेती के जमीन मं (भू-स्वामी धन कऊनो दीगर रूप मं) कब्जा हवय. राज के अबादी के 14.8 फीसदी हिस्सा अनुसूचित जनजाति मन के हवय, फेर वो मं सिरिफ 9.6 फीसदी जमीन मं काम करथें.
2012 मं, दलित अधिकार कार्यकर्ता जिग्नेश मेवाणी ह गुजरात उच्च न्यायालय मं जनहित अरजी (पीआईएल) दाखिल करे रहिस, जेन मं राज सरकार ऊपर भूमि सुधार नीति मन ला लागू नई करे के आरोप लगाय गे रहिस. सीलिंग कानून के तहत अधिग्रहित जमीन ला तउन समाज, भूमिहीन, अनुसूचित जाति अऊ जनजाति ला बांटे नई गीस, जेकर मन सेती ये ला करे जाय ला रहिस.
अदालत मं केंद्र सरकार के 'त्रैमासिक प्रगति रिपोर्ट (संचयी) भूमि सीलिंग कानूनों के कार्यान्वयन पर' के हवाला दे गे रहिस.ये मं कहे गे रहिस के सितंबर 2011 तक, गुजरात मं 37,353 लाभार्थी मन ला 163,676 एकड़ जमीन बांटे गे रहिस, अऊ सिरिफ 15,519 एकड़ जमीन बांटे बांचे रहिस.
फेर, मेवाणी के जनहित अरजी, जेकर ऊपर अभू घलो गुजरात उच्च न्यायालय मं सुनवाई चलत हवय, बांटे जमीन के बेदखली ऊपर हवय. वो ह आरटीआई जानकारी अऊ सरकारी रिकार्ड के अधार ले कतको मामला के जिकर करे हवय, जिहां लोगन मन ला बांटे सीलिंग वाले जमीन अऊ भर्री जमीन के कब्जा मिले नई ये.
मेवाणी के 1,700 पन्ना लंबा अरजी मं जम्मो गुजरात के उदाहरन मन सामिल हवंय, जेकर ले ये पता चलथे के बालाभाई के मामला अकेल्ला नो हे.
गुजरात विधान सभा मं वडगाम निर्वाचन क्षेत्र के अगुवई करेइय्या मेवाणी कहिथें, "कुछेक मामला मं लाभार्थी मन ला जमीन के कब्जा मिल गे हवय फेर कार्यकर्ता मन के सरलग दखल देय के बाद." वो ह कहिथें के राज सरकार अऊ इहाँ के प्रशासन ह ओकर अरजी के जुवाब देय बखत अपन जिम्मेदारी पूरा नई करे सके ला मानिन.
जइसने के, 18 जुलाई, 2011 मं अहमदाबाद के जिला निरीक्षक भूमि अभिलेख (डीआईएलआर) ह एक ठन चिठ्ठी मं कहे रहिस के राजस्व अफसर मन के चेत नई धरे सेती अहमदाबाद जिला के कुछेक गाँव मं जमीन के नाप-जोख के काम आधा अधूरा रह गे. कुछेक बछर बाद 11 नवंबर 2015 मं भावनगर जिला के डीआईएलआर ह स्वीकार करे रहिस के 50 गाँव मं 1971 ले 2011 तक बांटे जमीन के सीमांकन नई करे गे रहिस.
17 दिसंबर, 2015 मं गुजरात उच्च न्यायालय मं दायर एक हलफनामा मं, राज के राजस्व विभाग के अवर सचिव, हरीश प्रजापति ह कहिस के 15,519 एकड़ जमीन जऊन ह बिन बांटे रह गे रहिस, ओकर ऊपर मुकदमा चलत रहिस अऊ ओकर 210 मामला लंबित रहिस.
ये रिपोर्टर ह ये बखत राजस्व विभाग में अतिरिक्त मुख्य सचिव कमल दयानी अऊ भूमि सुधार आयुक्त स्वरूप पी. ला गुजरात मं जमीन बांटे के अब के हालत के बारे मं जाने सेती एक ठन चिठ्ठी लिखे रहिस. गर वो मन जुवाब देथें, त वो ला ये कहिनी मं जोड़ देय जाही.
अपन जमीन के हक गंवाय का नुकसान भारी हवय. ओकर सेती अरजी देय मं बखत अऊ ताकत लगाय अऊ वोकर मालिकाना हक नई मिले ला होय तनाव के छोड़, बछरों-बछर के पइसा के नुकसान ला कम करके लगाय जाथे.
गर मान लेय जाय के एक किसान दू फसली सीजन के बखत अपन एक एकड़ जमीन मं कम से कम 25,000 रूपिया कमाथे, त जइसने के मेवाणी के जनहित अरजी कहिथे के 5-7 बछर मं वो ला एकड़ पाछू 1,75,000 रूपिया के नुकसान होथे.
बालाभाई करा 5 एकड़ जमीन हवय, अऊ बीते 25 बछर ले वोला अपन जमीन मं खेती करे ले रोके गे हवय. महंगाई ला जोड़ के देखे जाय त वो ला लाखों के नुकसान होय हवय. अऊ बालाभाई जइसने हजारों किसान हवंय.
